

1. Контекст

За да бъдат приведени изпълнителните правомощия в съответствие с Договора за функционирането на Европейския съюз, Регламент (ЕО) № 216/2009 от 11 март 2009 г. относно предоставянето на статистика за номиналния улов на държавите-членки, които извършват риболов в зони извън северната част на Атлантическия океан[[1]](#footnote-2), Регламент (ЕО) № 217/2009 от 11 март 2009 г. относно предоставянето на статистика за улова и риболовната дейност от държавите-членки, които извършват риболов в северозападната част на Атлантическия океан,[[2]](#footnote-3) и Регламент (ЕО) № 218/2009 от 11 март 2009 г. относно предоставянето на статистика за номиналния улов на държавите-членки, които извършват риболов в североизточната част на Атлантическия океан[[3]](#footnote-4), бяха изменени с Регламент (ЕС) № 1350/2013 от 11 декември 2013 г. за изменение на някои законодателни актове в областта на статистиката на селското и рибното стопанство[[4]](#footnote-5).

Комисията е оправомощена да приема делегирани актове, за да вземе под внимание икономическите и техническите промени. С делегирани актове могат да се изменят:

• списъците на статистическите риболовни зони или техните подучастъци, посочени в приложения I, II и III към Регламент (ЕО) № 216/2009 и в приложения II и III към регламенти (ЕО) № 217/2009 и (ЕО) № 218/2009.

• списъците на видовете, посочени в приложения IV към Регламент (ЕО) № 216/2009 и в приложение I към регламенти (ЕО) № 217/2009 и (ЕО) № 218/2009, както и

• мерките, кодовете и определенията, приложими по отношение на риболовната дейност, риболовните съоръжения, размерите на риболовните съдове и риболовните методи, посочени в приложение IV към Регламент (ЕО) № 217/2009.

Съгласно член 5 от регламенти (ЕО) № 216/2009 и (ЕО) № 218/2009 и член 6 от Регламент (ЕО) № 217/2009 Комисията разполага с правомощието да приема делегирани актове за срок от пет години, считано от 10 януари 2014 г. Това правомощие се подновява мълчаливо за пет години, освен ако Европейският парламент или Съветът не представят възражение.

Комисията е длъжна да изготви доклад относно делегираното правомощие не по-късно от девет месеца преди изтичането на петгодишния срок, което означава преди 10 април 2018 г.

С настоящия доклад се изпълнява това задължение.

1. Упражняване на делегирани правомощия от страна на Комисията в съответствие с **регламенти (ЕО) № 216/2009, (ЕО) № 217/2009 и (ЕО) № 218/2009**

Комисията все още не е упражнила правомощието за приемане на делегирани актове, предоставено ѝ с регламенти (ЕО) № 216/2009, (ЕО) № 217/2009 и (ЕО) № 218/2009.

Посочените регламенти обхващат годишното събиране на статистическа информация за номиналния улов от плавателни съдове, извършващи риболов в седем основни риболовни зони и техните подучастъци, както и за риболовната дейност по календарни месеци, риболовните съоръжения, размерите на риболовните съдове и основните търсени видове за риболов в северозападната част на Атлантическия океан. Първите данни бяха събрани през 2009 г. и бяха предоставени на Комисията (Евростат) съответно в края на май 2010 г. — по Регламент (ЕО) № 217/2009, и в края на юни 2010 г. — по регламенти (ЕО) № 216/2009 и (ЕО) № 218/2009.

До момента на предаване на настоящия доклад събирането на данни съгласно посочените регламенти беше стабилно, без промени в международните определения. Поради това Комисията все още не е счела за необходимо да упражни делегираните ѝ правомощия.

1. Заключения

Комисията все още не е упражнила правомощието за приемане на делегирани актове, предоставено ѝ с Регламент (ЕО) № 216/2009, Регламент (ЕО) № 217/2009 и Регламент (ЕО) № 218/2009.

Тя счита, че следва да продължи да разполага с тези делегирани правомощия, тъй като в бъдеще може да се наложи да приеме делегирани актове за изменение на видовете и риболовните зони, посочени в приложенията към посочените по-горе регламенти, за да отговори на нуждите на потребителите на данни в контекста на бъдещата политика в областта на рибарството.

1. ОВ L 87, 31.3.2009 г., стр. 1. [↑](#footnote-ref-2)
2. ОВ L 87, 31.3.2009 г., стр. 42. [↑](#footnote-ref-3)
3. ОВ L 87, 31.3.2009 г., стр. 70. [↑](#footnote-ref-4)
4. ОВ L 351, 21.12.2013 г. [↑](#footnote-ref-5)